Sérstaða Stykkishólms byggist á gömlu húsunum “ Sérstaða Stykkishólms er mikil eftir endurgerð allra gömlu húsanna í bænum . Ferðaþjónustan nýtur þess að andi liðins tíma svífur yfir vötnunum , fólk sækir í söguna , íbúum líður betur og ávinningurinn er því ótvíræður , ” sagði Sturla Böðvarsson , forseti Alþingis og fyrrverandi bæjarstjóri í Stykkishólmi á ráðstefnu um menningu í landslagi sem fram fór á Bifröst um liðna helgi . Sturla lýsti í erindi sínu þeirri meðvituðu ákvörðun sem tekin var á áttunda áratugnum um varðveislu og viðhald fjölmargra húsa í bæjarfélaginu . Lýsti hann framkvæmd húsakönnunar árin 1978 - 79 þar sem safnað var upplýsingum fyrir gerð aðalskipulags árið 1979 . “ Við rákum áróður fyrir því að fólk gerði upp húsin sín og sérstök áhersla var lögð á snyrtilega aðkomu að bænum bæði frá sjó og landi . Á þessum árum var tekin sú ákvörðun að ferðaþjónusta yrði byggð upp í bænum og til þess að það skyldi heppnast yrði bærinn að vera snyrtilegur . ” Sjá ítarlega frásögn í Skessuhorni sem kom út í dag um ráðstefnuna þar sem alls átta manns fluttu erindi tengd skipulags - og menningarmálum í víðasta samhengi .